ΠΡΟΓΡΑΜΜΑ FALCONE Ετήσιο πρόγραμμα και πρόσκληση για υποβολή αιτήσεων σχεδίων για το 1998 (98/C 165/09)

Το Συμβούλιο Υπουργών της Ευρωπαϊκής Ένωσης ενέκρινε στις 19 Μαρτίου 1998 το πρόγραμμα Falcone, πολυετές πρόγραμμα ανταλλαγής, κατάρτισης και συνεργασίας με προορισμό τους αρμόδιους της δράσης κατά της οργανωμένης εγκληματικότητας (1). Το πρόγραμμα αυτό αφορά κυρίως τις δράσεις που συμβάλουν στην υλοποίηση και την παρακολούθηση του σχεδίου δράσης για την καταπολέμηση του οργανωμένου εγκλήματος που θεσπίστηκε από το Συμβούλιο στις 28 Απριλίου 1997 (2).

Το πρόγραμμα αφορά την περίοδο 1998-2002 και το προβλεπόμενο ποσό δημοσιονομικής αναφοράς ανέρχεται σε 10 εκατομμύρια Ecu. Ο προϋπολογισμός ανέρχεται το 1998 σε 2 000 000 Ecu.

1. Στόχοι

Το πρόγραμμα Falcone αποσκοπεί χάρη σε πολύπλευρη προσέγγιση τόσο της πρόληψης όσο και της καταστολής στην προώθηση σχεδίων που παρουσιάζουν ενδιαφέρον για την Ευρωπαϊκή Ένωση και στα οποία συμμετέχουν φορείς από διάφορα κράτη μέλη. Θα ενισχύσει μεταξύ άλλων ενέργειες κατάρτισης και ανταλλαγών, έρευνες και μελέτες καθώς και άλλες μορφές βελτίωσης των αρμοδιοτήτων, συμβάλλοντας κατ' αυτόν τον τρόπο στην αύξηση και τη διευκόλυνση της καταπολέμησης του οργανωμένου εγκλήματος με τη μείωση, όπου υφίστανται, των εμποδίων για τη συνεργασία μεταξύ των κρατών μελών.

Το πρόγραμμα αυτό αποσκοπεί στην εκπλήρωση των ακόλουθων στόχων:

- τη βελτίωση της γνώσης των φαινομένων οργανωμένου εγκλήματος,

- τη βελτίωση των επαγγελματικών προσόντων των υπευθύνων μέσω καλύτερης γνώσης των ισχυουσών νομοθεσιών και διαδικασιών στα διάφορα ευρωπαϊκά κράτη,

- την προώθηση της ανταλλαγής πείρας που αποκτήθηκε επιτόπου,

- τη διευκόλυνση της διοργάνωσης κοινών σχεδίων,

- την αξιολόγηση των αναγκών για μέσα συνεργασίας και νομοθετικά μέσα για τη θέση σε εφαρμογή του σχεδίου δράσης,

- τη συνεργασία από του παρόντος των υποψηφίων χωρών βάσει διεθνικών σχεδίων.

2. Περιεχόμενο του προγράμματος

Το πρόγραμμα Falcone προβλέπει οικονομική ενίσχυση σχεδίων που αφορούν τους ακόλουθους τομείς που ορίζονται στο άρθρο 1 παράγραφος 3 της κοινής δράσης που θεσπίστηκε στις 19 Μαρτίου 1998:

- κατάρτιση,

- κοινά σχέδια με σκοπό τη βελτίωση των επιχειρησιακών αρμοδιοτήτων και μεθόδων στα πλαίσια της συνεργασίας στον τομέα της καταπολέμησης της οργανωμένης εγκληματικότητας,

- προγράμματα τακτικών ασκήσεων, διοργάνωση συναντήσεων και σεμιναρίων,

- δραστηριότητες έρευνας, ειδικευμένες μελέτες, συμπεριλαμβανομένων των μελετών επιχειρησιακής σκοπιμότητας και αξιολόγηση,

- διάδοση και ανταλλαγή πληροφοριών,

- κάθε άλλη μορφή δράσης που μπορεί να συντελέσει στην εφαρμογή του προγράμματος δράσης για την καταπολέμηση του οργανωμένου εγκλήματος.

Οι ενέργειες αυτές απευθύνονται στα άτομα που είναι αρμόδια για την καταπολέμηση του οργανωμένου εγκλήματος όπως ορίζονται στο άρθρο 1 παράγραφος 2 της κοινής δράσης τα οποία είναι οι δικαστές και οι εισαγγελείς, οι αστυνομικές και τελωνειακές υπηρεσίες, οι δημόσιοι υπάλληλοι, οι αρχές που είναι υπεύθυνες για φορολογικά θέματα, οι αρχές οι αρμόδιες για την εποπτεία των χρηματοπιστωτικών οργανισμών και των δημόσιων συμβάσεων καθώς και για την καταπολέμηση της απάτης και της δωροδοκίας, οι εκπρόσωποι επαγγελματικών κύκλων τους οποίους μπορεί να αφορά η εφαρμογή οριμένων συστάσεων που περιλαμβάνονται στο σχέδιο δράσης καθώς και ο ακαδημαϊκός και επιστημονικός κόσμος.

Στα πλαίσια της βοήθειας των υποψήφιων χωρών να προετοιμαστούν για την προσχώρηση μπορούν να συμμετάσχουν οι αρμόδιοι των χωρών αυτών ή και αρμόδιοι άλλων τρίτων χωρών, εφόσον κάτι τέτοιο εξυπηρετεί τους σκοπούς των σχεδίων.

3. Πεδίο δράσης του προγράμματος Falcone σε σχέση με άλλα προγράμματα

Το πρόγραμμα Falcone έρχεται να προστεθεί στα άλλα προγράμματα που διαχειρίζεται η Επιτροπή στο πλαίσιο του τίτλου VI της συνθήκης για την Ευρωπαϊκή Ένωση. Πρόκειται για τα ακόλουθα προγράμματα:

- Oisin (πρόγραμμα ανταλλαγής, κατάρτισης και συνεργασίας μεταξύ των υπηρεσιών καταστολής) (ΕΕ L 7 της 10.1.1997),

- Grotius (πρόγραμμα ενθάρρυνσης και ανταλλαγών απευθυνόμενο προς τα συναφή προς τη δικαιοσύνη επαγγέλματα) (ΕΕ L 287 της 8.11.1996),

- Odysseus (πρόγραμμα κατάρτισης ανταλλαγών και συνεργασίας στους τομείς της χορήγησης ασύλου, της μετανάστευσης και των εξωτερικών συνόρων) που εγκρθίηκε στις 19 Μαρτίου 1998 (ΕΕ L 99 της 31.3.1998),

- STOP (πρόγραμμα ενθάρρυνσης και ανταλλαγών και καταπολέμησης της εμπορίας ανθρώπων και της σεξουαλικής εκμετάλλευσης παιδιών) (ΕΕ L 322 της 12.12.1996).

Για να αποφευχθεί η συνδυασμένη χρηματοδότηση με τα προγράμματα αυτά, η Επιτροπή θα φροντίσει έτσι ώστε στο πλαίσιο των σχετικών επιτροπών οι ετήσιες προτεραιότητες των προγραμμάτων αυτών να αποκλείουν από το 1998 τη χρηματοδότηση ενεργειών που υπάγονται στην εφαρμογή του σχεδίου δράσης για την καταπολέμηση του οργανωμένου εγκλήματος και κατά συνέπεια η χρηματοδότηση των σχεδίων αυτών να υπάγεται κανονικά μόνο στο πρόγραμμα Falcone.

Κατά την προετοιμασία των σχεδίων τους προτείνεται στους υποψηφίους να ενημερωθούν, πριν στείλουν σχέδιο για το πρόγραμμα Falcone, και για τα προγράμματα αυτά και τις ετήσιες προτεραιότητές τους για να εξακριβώσουν εάν έκαναν σωστή επιλογή.

Τέλος, η χρηματοδότηση που χορηγείται στο πλαίσιο του προγράμματος Falcone δεν μπορεί να συνδυάζεται με άλλες χρηματοδοτήσεις στα πλαίσια άλλων κοινοτικών προγραμμάτων εκτός από τα κοινοτικά προγράμματα που αποσκοπούν ειδικά στη στήριξη των προσπαθειών των υποψήφιων χωρών κατά την προπαρασκευή τους για την προσχώρηση στην Ευρωπαϊκή Ένωση.

Το πρόγραμμα Falcone μπορεί να χρηματοδοτεί ειδικά σχέδια που αφορούν κοινοτικούς φορείς όταν πρόκειται για συμπληρωματικές πλευρές της καταπολέμησης του οργανωμένου εγκλήματος οι οποίες αναφέρονται στο σχέδιο δράσης.

4. Κριτήρια επιλογής των σχεδίων

Τα κριτήρια επιλογής των σχεδίων είναι τα εξής:

- η συμβατότητα του σχεδίου προς τις εργασίες που έχουν αναληφθεί προβλέπονται στις προτεραιότητες του Συμβουλίου στον τομέα της καταπολέμησης του οργανωμένου εγκλήματος και ιδίως οι προτεραιότητες που προβλέπονται στο σχέδιο δράσης για την καταπολέμηση του οργανωμένου εγκλήματος,

- η συμβολή στη χάραξη ή στην εφαρμογή των μέσων που θεσπίστηκαν ή πρόκειται να θεσπιστούν στον τομέα αυτόν,

- η ευρωπαϊκή διάσταση του σχέδιου όσον αφορά το περιεχόμενο του και τη συμμετοχή των κρατών μελών (δύο κράτη μέλη τουλάχιστον),

- η επιχειρησιακή και πρακτική χρήση του σχεδίου, δηλαδή ο βαθμός στον οποίο τονίζεται η μεταβίβαση γνώσεων που θα χρησιμοποιηθούν κατά τη διεξαγωγή των επαγγελματικών δραστηριοτήτων, χωρίς να παραβλέπεται η ανάγκη ενδελεχούς εξέτασης των εμποδίων στη συνεργασία,

- ο αριθμός και η φύση των υπηρεσιών ή των κατηγοριών προσώπων στις οποίες απευθύνονται καθώς και ο αριθμός των επαγγελματιών που αναμένεται ότι θα αντλήσουν οφέλη από το σχέδιο είτε άμεσα είτε με τις επαφές μεταξύ εκείνων που συμμετείχαν και των υπολοίπων συναδέλφων τους,

- η δυνατότητα πρόσβασης στο σχέδιο, δηλαδή η επιλεγείσα προσέγγιση και ο τρόπος με τον οποίον οι ρυθμίσεις της διοργάνωσης λαμβάνουν υπόψη τους τις γνώσεις των συμμετεχόντων και τους επαγγελματικούς τους περιορισμούς,

- ο βαθμός προετοιμασίας και το επίπεδο διοργάνωσης καθώς και η σαφήνεια και η ακρίβεια ως προς τους στόχους, τη σύλληψη και το σχεδιασμό του σχεδίου,

- η συμμετοχή διαφόρων φορέων και η χρησιμοποίηση της εξειδικευμένης πείρας τους στη διοργάνωση του σχεδίου,

- η δυνατότητα συμμετοχής προσωπικού από διάφορα κράτη μέλη και υπηρεσίες και οι ευκαιρίες που διανοίγονται για αυτούς να αντλήσουν οφέλη από την πείρα των άλλων,

- η συμπληρωματικότητα των διαφόρων σχεδίων, δηλαδή ο τρόπος με τον οποίο συμβάλουν στη δημιουργία ενός δυναμικού εφαλτήρα και όχι στην απλή παράθεση μεμονωμένων ενεργειών,

- η δυνατότητα εκμετάλλευσης των αποτελεσμάτων για την ενίσχυση της συνεργασίας μεταξύ των κρατών μελών.

5. Γενικές κατευθύνσεις

Με βάση τα παραπάνω κριτήρια έχουν χαραχθεί οι ακόλουθες κατευθυντήριες γραμμές για τος υποψήφιους φορείς:

- τα φιλόδοξα σχέδια, τα σχέδια μακράς διαρκείας ή τα σχέδια για τα οποία ζητάται υψηλή χρηματοδοτική ενίσχυση πρέπει να συνοδεύονται από πρότυπα σχέδια ή μελέτες σκοπιμότητας,

- όλα τα σχέδια για τη σύσταση δικτύου τεκμηρίωσης, βάσεων δεδομένων κ.λπ. πρέπει να αναφέρουν λεπτομερώς τις πηγές, το πεδίο έρευνας, τη μεθοδολογική προσέγγιση, τη συχνότητα ενημέρωσης των στοιχείων, τους χρήστες των στοιχείων κ.λπ.,

- τα σχέδια έρευνας δεν θα πρέπει να περιορίζονται σε μελέτες που βασίζονται αποκλειστικά σε εξειδικευμένα κείμενα αλλά σε συγκεκριμένη εμπειρία και να αποσκοπούν σε συμπεράσματα που μπορούν να χρησιμοποιηθούν,

- ο πολλαπλασιαστικός αντίκτυπος ενός σχεδίου θα αξιολογηθεί σε συνάρτηση του αριθμού των συμμετεχόντων λαμβανομένης υπόψη της ιδιότητάς τους και της δυνατότητάς τους να διαδώσουν τα αποτελέσματα του σχεδίου,

- πρέπει να αιτιολογούνται τα οφέλη που αναμένεται ότι θα προκύψουν από πολύ μικρής έκτασης σχέδια, από τη διοργάνωση πρακτικών ασκήσεων ή από τις ανταλλαγές μικρού αριθμού συμμετεχόντων. Τα σχέδια που είναι πιθανόν να ωφελήσουν μόνον τον υποβάλλοντα αίτηση οργανισμό δεν γίνονται δεκτά,

- οι συσκέψεις φορέων αρμόδιων για τη βασική ή τη συνεχή κατάρτιση θα λφηθούν υπόψη μόνον εάν αποβλέπουν σε πολύ σαφή στόχο σε σχέση με συγκεκριμένο σχέδιο ή πολιτική,

- η ποιότητα της προετοιμασίας εξαρτάται τόσο από την αντικειμενική αξιολόγηση σχετικά με τη σύλληψη και τον προγραμματισμό του σχεδίου όσο και από την υποκειμενική σχετικά με την εμπειρία και τη σοβαρότητα του αιτούντος οργανισμού. Θα ληφθούν υπόψη οι προηγούμενοι φάκελοι σε περίπτωση επανειλημμένων αιτήσεων εκ μέρους του ίδιου οργανισμού. Δεν θα ληφθούν υπόψη τα υποβαλλόμενα από τους οργανισμούς ή τις ενώσεις σχέδια τα οποία δεν διαθέτουν σημαντική οργανωτική διάρθρωση ή ανθρώπινους και οικονομικούς πόρους,

- η προστιθέμενη αξία ιδίως για τα πολυτομεακά σχέδια θα αξιολογηθεί ποιοτικά και όχι ποσοτικά σε συνάρτηση με τη συμπληρωματικότητα της συνεισφοράς των επαγγελματικών κατηγοριών που συμμετέχουν στο ίδιο σχέδιο,

- τα υποβαλλόμενα ως συμπληρωματικά σχέδια μπορούν να ληφθούν υπόψη ως σύνολο με ανεξάρτητο το καθένα προϋπολογισμό ώστε να είναι πιθανή η εξέτασή τους ως σύνολο ή μεμονωμένα,

- ο υψηλός βαθμός αλληλοσυνεργασίας μεταξύ των οργανωτών του σχεδίου και των συμμετεχόντων θα θεωρηθεί ως θετικό στοιχείο του σχεδίου.

6. Ενέργειες και θέματα προτεραιότητας για το 1998

Προτείνονται γιατί παρουσιάζουν ιδιαίτερο ενδιαφέρον οι ακόλουθες ενέργειες και θέματα που βασίζονται στην κοινή δράση για την καθιέρωση του προγράμματος Falcone και στις συστάσεις του σχεδίου δράσης για την καταπολέμηση του οργανωμένου εγκλήματος θα ενθαρρυνθεί η συμμετοχή των υποψηφίων προς προσχώρηση χωρών στα σχέδια.

α) Δυνατότητα σύγκρισης και διάδοση των πληροφοριών

- μελέτες σκοπιμότητας για την συλλογή δεδομένων και για τη δημιουργία τραπεζών πληροφοριών όσον αφορά το οργανωμένο έγκλημα,

- καθορισμός κοινών κανόνων και μεθοδολογιών για την επισήμανση των φαινομένων, τη συλλογή και την ανάλυση των δεδομένων,

- διάδοση των πληροφοριών μέσω των δικτύων τα οποία περιλαμβάνουν μεταξύ άλλων τα ινστιτούτα εγκληματολογίας και τα πανεπιστήμια,

- διάδοση των πληροφοριών στους αρμόδιους φορείς όπως ορίζονται στο άρθρο 1 παράγραφος 2 της κοινής δράσης.

β) Μελέτες, αναλύσεις και στρατηγικές

- επιστημονικές, τεχνικές ή συγκριτικές ερευνητικές δραστηριότητες και εξειδικευμένες μελέτες στους διάφορους τομείς δραστηριοτήτων που ενδέχεται να παρουσιάζουν ενδιαφέρον για την καταπολέμηση των εγκληματικών οργανώσεων όπως π.χ. οι δημόσιες συμβάσεις, οι δημόσιες επιχορηγήσεις και άδειες, η δωροδοκία, οι περιπτώσεις απάτης, η παραχάραξη, τα «τρωτά» επαγγέλματα, το ξέπλυμα βρώμικου χρήματος, η αστική βία, οι νέες τεχνολογίες κ.λπ.,

- αναλύσεις και διαλέξεις για την προώθηση της γενικής κατανόησης και του διεθνούς αντικτύπου του οργανωμένου εγκλήματος ιδίως από οικονομικής πλευράς,

- μελέτες για τις στρατηγικές και τα νομοθετικά και ρυθμιστικά μέτρα για να βελτιωθεί η συνεργασία στον τομέα της πρόληψης, της καταστολής και της δίωξης, και ιδίως οι δυνατότητες καθορισμού κοινών πολιτικών και η επισήμανση δυνατοτήτων προσέγγισης ή εναρμόνισης που θα μπορούσαν να αποτελέσουν μακροπρόθεσμο στόχο της Ευρωπαϊκής Ένωσης,

- μελέτες σκοπιμότητας για τη θέση σε εφαρμογή πολυτομεακών δικτύων ενημέρωσης.

γ) Κατάρτιση και ανταλλαγές

- Ορισμός και υλοποίηση προγραμμάτων πρακτικών ασκήσεων και ανταλλαγών ατόμων.

- Διοργάνωση συναντήσεων, σεμιναρίων και συνδιασκέψεων.

- Προπαρασκευή παιδαγωγικών ενοτήτων και εγχειριδίων για να προωθηθεί:

- η αμοιβαία γνώση κανονισμών και νομοθεσιών στον τομέα της πρόληψης και της καταστολής καθώς και των διαδικασιών που εφαρμόζονται στους διάφορους τομείς και φορείς που ενέχονται στην καταπολέμηση του οργανωμένου εγκλήματος (3),

- η αμοιβαία γνώση των πρακτικών και των μεθόδων πρόληψης των ανακρίσεων και των διώξεων των διαφόρων μορφών οργανωμένου εγκλήματος που θέτουν σε εφαρμογή οι αρμόδιοι της καταπολέμησης του οργανωμένου εγκλήματος.

Οι ενέργειες αυτές μπορούν να αφορούν είτε γενικά και πολύπλευρα θέματα σχετικά με το οργανωμένο έγκλημα είτε ειδικά θέματα (Ή).

δ) Κοινά σχέδια για τη βελτίωση των επιχειρησιακών αρμοδιοτήτων και μεθόδων

- Ορισμός και υλοποίηση κοινών καινοτόμων σχεδίων για τη βελτίωση των επιχειρησιακών αρμοδιοτήτων και μεθόδων στα πλαίσια της συνεργασίας στον τομέα της καταπολέμησης του οργανωμένου εγκλήματος.

Τα κοινά αυτά σχέδια, περιορισμένης διάρκειας, μπορούν να διοργανωθούν για τις κατηγορίες ατόμων που αναφέρονται στο άρθρο 1 παράγραφος 2 της κοινής δράσης για την καθιέρωση του προγράμματος Falcone. Η μονάδα καταπολέμησης των ναρκωτικών της Ευρωπόλ και η Ευρωπόλ θα μπορούν να συνεργασθούν μετά την έναρξη ισχύος της σύμβασης Ευρωπόλ όταν τα σχέδια υπάγονται στην αρμοδιότητά τους.

7. Γενικοί κανόνες χρηματοδότησης και προϋπολογισμός για το 1998 (4)

Μπορεί να χρηματοδοτηθεί το 80 % κατ' ανώτατο όριο των δαπανών που καταλογίζονται άμεσα στην εφαρμογή του σχεδίου και αναλαμβάνονται για συγκεκριμένο χρονικό διάστημα, καθορισμένο με σύμβαση.

Εξάλλου κάθε σχέδιο το οποίο χρηματοδοτείται από τον κοινοτικό προϋπολογισμό του 1998 πρέπει να αρχίσει να εκτελείται πριν το τέλος του 1998. Κάθε σχέδιο πρέπει να ολοκληρωθεί το αργότερο εντός δώδεκα μηνών από την ημερομηνία της επιστολής που επιβεβαιώνει τη χορήγηση της επιδότησης.

Δεν είναι επιλέξιμες οι δαπάνες που αναλήφθηκαν πριν τη συνεδρίαση της Επιτροπής κατά τη διάρκεια της οποίας ελήφθη η απόφαση χρηματοδότησης.

Ανακοινώνεται στους υποψηφίους ότι δυνάμει των διαδικασιών πληρωμής που ισχύουν για την Επιτροπή προβλέπεται προχρηματοδότηση των σχεδίων. Οι απαραίτητες προθεσμίες για την καταβολή της επιδότησης δεν επιτρέπουν στους υποψηφίους να καλύψουν τις δαπάνες κατευθείαν από τη χορηγούμενη επιδότηση στο πλαίσιο του προγράμματος Falcone. Οι διαχειριστές των σχεδίων μπορεί να είναι διοικήσεις και δημόσιες ή ιδιωτικές οργανώσεις ή φορείς, ιδίως στον τομέα της αρχικής ή συνεχούς κατάρτισης και της έρευνας.

Τα σχέδια που υποβάλλονται από φυσικά πρόσωπα δεν είναι επιλέξιμα βάσει του προγράμματος αυτού.

Στα σχέδια μπορούν να συμμετέχουν άτομα και οργανισμοί που είναι αρμόδια για την καταπολέμηση του οργανωμένου εγκλήματος των υποψήφιων προς προσχώρηση χωρών, έτσι ώστε να εξοικειωθούν με τις πολιτικές της Ευρωπαϊκής Ένωσης και να διευκολυνθεί η προσχώρησή τους καθώς και άτομα και οργανισμοί άλλων τρίτων χωρών, εφόσον κάτι τέτοιο εξυπηρετεί τους σκοπούς του σχεδίου. Πρέπει ωστόσο να υπογραμμιστεί ότι το πρόγραμμα Falcone δεν αποβλέπει στη χορήγηση βοήθειας προς τις χώρες της Κεντρικής και Ανατολικής Ευρώπης για τις οποίες προβλέπεται χρηματοδότηση από το πρόγραμμα Phare.

Ο προϋπολογισμός για το 1998 ανέρχεται σε 2 000 000 Ecu. Ενδεικτικά, η κατανομή των κονδυλίων μπορεί να είναι η ακόλουθη:

>ΘΕΣΗ ΠΗΝΑΚΑ>

8. Τρόπος υποβολής αίτησης

Οι αιτήσεις χρηματοδότησης πρέπει να αποσταλούν το αργότερο μέχρι τις 15 Αυγούστου 1998 στην

Commission Europιenne,

Task Force Justice et Affaires Intιrieures,

υπόψη του κ. Jean-Jacques Nuss,

Ν 9-6/23Α,

Rue de la Loi/Wetstraat 200,

Β-1049 Bruxelles,

αφού συμπληρωθεί το ειδικό έντυπο αιτήσεως σε μία από τις έντεκα γλώσσες της Ευρωπαϊκής Ένωσης. Μπορεί να επισυναφθεί μετάφραση σε δεύτερη γλώσσα εργασίας.

Οι υποψήφιοι μπορούν να ζητήσουν τα έντυπα στην προαναφερθείσα διεύθυνση είτε ταχυδρομικά είτε με φαξ (32-2) 295 01 74 ή ακόμη με ηλεκτρονικό ταχυδρομείο στην ακόλουθη διεύθυνση: jean-jacques.nuss@sg.cec.be.

Υποβάλλεται το ίδιο το πρωτότυπο της αίτησης υπογεγραμμένο (αποκλειομένου του φαξ με μετέπειτα αποστολή του πρωτοτύπου), συνοδευόμενο από σύντομο υπόμνημα 2 έως 3 σελίδων όπου περιγράφεται το σχέδιο. Θεωρούνται άκυρες οι αιτήσεις που υποβάλλονται με έντυπα που δεν είναι πλήρως συμπληρωμένα. Ο σκοπός το σχεδίου πρέπει να περιγράφεται με τη μεγαλύτερη δυνατή συντομία και ακρίβεια.

Η αίτηση πρέπει να συνοδεύεται από λεπτομερή και πλήρη εκτίμηση του προϋπολογισμού του σχεδίου εκφρασμένου σε Ecu. Ο προϋπολογισμός πρέπει να αναφέρει το αναμενόμενο συνολικό κόστος του σχεδίου. Η αιτούμενη χρηματοδότηση δεν πρέπει να υπερβαίνει το 80 % του τελικού κόστους. Η καταβαλλόμενη επιδότηση μπορεί να είναι μικρότερη από το ποσό που ζητείται. Οι δαπάνες λειτουργίας του αιτούντος οργανισμού δεν είναι επιλέξιμες.

Οι δικαιούχοι κοινοτικής χρηματοδότησης καλούνται να αναφέρουν σε κάθε διαφήμιση, δημοσίευση ή πρόγραμμα ότι η ενέργεια αποτελεί το αντικείμενο χρηματοδοτικής στήριξης στο πλαίσιο του προγράμματος Falcone της Ερωπαϊκής Ένωσης. Εντός τριών μηνών μετά την ολοκλήρωση του σχεδίου, οι δικαιούχοι πρέπει να απευθύνουν στην Task Force «Δικαιοσύνη και Εσωτερικές υποθέσεις» έκθεση για την εκτέλεση του σχεδίου, τα επιτευχθέντα αποτελέσματα, τα εμπόδια που συναντήθηκαν, την αξιολόγηση των συμμετεχόντων, τη διάδοση των αποτελεσμάτων και τα συμπεράσματα που έχουν συναχθεί από την ενέργεια.

(1) Κοινή δράση 98/245/ΔΕΥ (ΕΕ L 99 της 31.3.1998).

(2) ΕΕ C 251 της 15.8.1997.

(3) Εκτός από ειδικά θέματα που προβλέπονται στο πρόγραμμα STOP για την εμπορία ανθρώπων και στο πρόγραμμα Odysseus για την παράνομη μετανάστευση και τα πλαστά έγγραφα.

(4) Το πρόγραμμα αυτό διαβιβάσθηκε στο Ευρωπαϊκό Κοινοβούλιο το οποίο καλείται να μεταφέρει το προβλεπόμενο για το 1998 ποσό που υπάρχει επί του παρόντος διαθέσιμο στο κονδύλιο Β-0-40.